Julkisasiamiehen ratkaisuehdotus Léger 16 päivänä heinäkuuta 1998. - Euroopan yhteisöjen komissio vastaan Belgian kuningaskunta. - Jäsenyysvelvoitteiden noudattamatta jättäminen - Direktiivin 94/69/EY täytäntöönpanon laiminlyönti. - Asia C-79/98.



Oikeustapauskokoelma 1998 sivu I-06039



Julkisasiamiehen ratkaisuehdotukset

1 Euroopan yhteisöjen komissio on nostanut EY:n perustamissopimuksen 169 artiklan nojalla kanteen, joka on saapunut yhteisöjen tuomioistuimeen 24.3.1998 ja jossa yhteisöjen tuomioistuinta vaaditaan toteamaan, että Belgian kuningaskunta ei ole noudattanut vaarallisten aineiden luokitusta, pakkaamista ja merkitsemistä koskevien lakien, asetusten ja hallinnollisten määräysten lähentämisestä annetun neuvoston direktiivin 67/548/ETY mukauttamisesta tekniikan kehitykseen kahdennenkymmenennenensimmäisen kerran 19 päivänä joulukuuta 1994 annetun komission direktiivin 94/69/EY(1) (jäljempänä direktiivi) mukaisia velvoitteitaan, koska se ei ole antanut kaikkia kyseisen direktiivin edellyttämiä lakeja, asetuksia ja hallinnollisia määräyksiä.

2 Direktiivin 1 artiklassa säädetään, että vaarallisten aineiden luokitusta, pakkaamista ja merkitsemistä koskevien lakien, asetusten ja hallinnollisten määräysten lähentämisestä 27 päivänä kesäkuuta 1967 annetun direktiivin 67/548/ETY(2) liite I korvataan itse direktiivillä.

3 Direktiivin 94/15/EY 2 artiklassa säädetään, että jäsenvaltioiden on saatettava direktiivin noudattamisen edellyttämät lait, asetukset ja hallinnolliset määräykset voimaan viimeistään 1.9.1996 ja ilmoitettava tästä komissiolle viipymättä.

4 Komissio kehotti 16.1.1997 päivätyllä virallisella huomautuksella perustamissopimuksen 169 artiklan mukaisesti Belgian hallitusta esittämään huomautuksensa kyseessä olevan direktiivin täytäntöönpanosäännösten puuttumisesta kahden kuukauden määräajassa.

5 Koska Belgian hallitus ei vastannut viralliseen huomautukseen, komissio lähetti 3.9.1997 sille perustellun lausunnon, jossa se kehotti tätä toteuttamaan lausunnon noudattamisen edellyttämät toimenpiteet kahden kuukauden kuluessa sen tiedoksi saamisesta.

6 Vastauksena tähän perusteltuun lausuntoon Belgian hallitus ilmoitti komissiolle 3.10.1997 päivätyllä kirjeellään, että direktiivi saatettaisiin osaksi Belgian kansallista oikeusjärjestystä kirjeen liitteenä olevalla kuninkaan päätöksellä, että tämä päätös on yleisestä terveydestä ja ympäristöasioista vastaavien ministerien allekirjoitettavana ja että lyhyen ajan sisällä siihen saataisiin valtion päämiehen allekirjoitus ja se voitaisiin julkaista.

7 Koska Belgian hallitus ei ollut toimittanut komissiolle mitään tietoja, joista se olisi voinut päätellä, että Belgian kuningaskunta on noudattanut direktiivin mukaisia velvoitteitaan, komissio päätti nostaa nyt käsiteltävänä olevan kanteen.

8 Belgian kuningaskunta toteaa vastauksessaan, että direktiivin täytäntöönpanoa varten tarpeellisia toimenpiteitä valmistellaan parhaillaan. Sen mukaan hanke kuninkaan päätökseksi, jolla kyseessä olevat yhteisön säännökset pannaan täytäntöön, saatetaan kuninkaan allekirjoitettavaksi lyhyen ajan sisällä ja että yhteisöjen tuomioistuimelle annetaan tieto heti, kun kuninkaan päätös on tullut voimaan.

9 Komissio on ilmoittanut, että se ei anna vastinettaan tähän vastaajan vastaukseen.

10 On todettava, että Belgian kuningaskunta ei kiistä sitä, että toimenpiteitä, jotka ovat tarpeen direktiivin saattamiseksi osaksi kansallista oikeusjärjestystä, ei ole toteutettu direktiivissä vahvistetussa määräajassa.

11 Näin ollen komission kanne on todettava perustelluksi ja on todettava, että Belgian kuningaskunta ei ole noudattanut direktiivin 2 artiklan mukaisia velvoitteitaan, koska se ei ole toteuttanut määräajassa kyseisen direktiivin noudattamisen edellyttämiä toimenpiteitä.

12 Yhteisöjen tuomioistuimen työjärjestyksen 69 artiklan 2 kohdan nojalla Belgian kuningaskunta on velvoitettava korvaamaan oikeudenkäyntikulut.

Ratkaisuehdotus

13 Tämän vuoksi ehdotan, että yhteisöjen tuomioistuin ratkaisee asian seuraavasti:

1) Belgian kuningaskunta ei ole noudattanut vaarallisten aineiden luokitusta, pakkaamista ja merkitsemistä koskevien lakien, asetusten ja hallinnollisten määräysten lähentämisestä annetun neuvoston direktiivin 67/548/ETY mukauttamisesta tekniikan kehitykseen kahdennenkymmenennenensimmäisen kerran 19 päivänä joulukuuta 1994 annetun komission direktiivin 94/69/EY 2 artiklan ensimmäisen kohdan mukaisia velvoitteitaan, koska se ei ole antanut kaikkia kyseisen direktiivin edellyttämiä lakeja, asetuksia ja hallinnollisia määräyksiä.

2) Belgian kuningaskunta velvoitetaan korvaamaan oikeudenkäyntikulut.

(1) - EYVL L 381, s. 1.

(2) - EYVL 1967, 196, s. 1.